कभिडनि गिबि दोहौयाव जोंनि हादरनि गामि ओनसोलफोराव मैखोमै गोसारनो हायाखैमोन । बै समाव लकडाउननि राहाखौ बोखांनायनि उनावबो गामि ओनसोलफोरनि बांसिन सुबुंफोरा कर’ना जिउसाजों सनदेर जानायनिफ्राय रैखा मोन्दोंमोन। बिनि जाहोनानो बेनोमोनदि गामि ओनसोलाव सुबुं अनजिमाया नोगोर-सोहोरफोरनि रुजुनायाव गेसें आरो थागिबिफोरा मोजाङै बार बारनाय नआव थायो आरो बिसोर उदां फोथाराव खामानि मावो। हाइ प्रेसार, बिखानि बेराम आरो गोदै बेराम बादि बेरामफोरा नोगोर-सोहोरनि रुजुनायाव गामि ओनसोलाव बाङाइ। बिनिखायनो बिसोर गोरलैयै सनदेर जाया। बोथोरनि फिथाय-सामथाय, मैगं-थायगं आरो जायगायारि बादियै मोननाय ना-बेदरफोरखौ आदार हिसाबै जानायनि थाखाय गामि ओनसोलनि सुबुंफोरनि बेराम होबथानाय गोहोया नोगोर-सोहोरफोरनि सुबुंफोरनि रुजुनायाव गोजौ थाखोनि। जियानो जाया मानो कभिडनि सनदेरनाय अनजिमाया बाङाइ जानायनि थाखाय गिबि दोहौयाव गामि ओनसोलनि देहा फाहामथायनि सायाव जेबो गिलिर गोहोम गोग्लैयाखैमोन। दा नाथाय कभिडनि नैथि दोहौयाव हादराव जोबोर गिख्रंथाव महर लानाय नुनो मोन्दों। हादराव गोबां सुबुङा अबथिरा थैनो गोनां जाबाय बे कभिडनि नैथि दोहौनि सनदेरनाय बेरामजों। हादरनि गोबां नोगोर-सोहोरफोराव जेरैबादि कर’ना जिउसानि सनदेरनाय बेरामा बांनो हमनानै गिख्रंथाव महर लादों, बिदिनो गामि ओनसोलावबो गिख्रंथाव महर लानो हागौखौ साननाय जादों। दासान्दै कर’ना जिउसाजों सनदेर जानाय अनजिमाखौ गामि ओनसोलाव बांनायसो नुनो मोनगासिनो दं। ओजों मिरु सोरखारा आसामनि थासारिखौ दुखु मोननाय फोरमायनानै गामि ओनसोलाव कर’ना जिउसानिफ्राय रैखा मोननो थाखाय गोख्रों राहा लानो बिथोन होदों। बिनिखायनो हादरनि गोबां हादरसाफोराव होजानाय लकडाउन आरो लकडाउन बादि होनायनि थाखाय कभिडनि नैथि दोहौयाव साग्लोब जानायखौ बे साननैसोयाव बाङाइ बिबांनि जानाय नुदों। बे बेलायाव बेखौ बुंनांगोनदि बे हादरनि थाखाय मोजां लैखोन। फैगोन माखासे हाफ्थासिम बे राहाखौ लाखिनो हायोब्ला थासारिखौ होबथानो हागोन होननानै साननो हायो। नाथाय गोसो होथावनादि गिदिर-गिदिर नोगोरनि रुजुनायाव दासान्दै गामि ओनसोलफोराव कभिडनि सनदेरनाया बांनो हमदों। जानो हागौदि बेखौ नायोब्लानो साननैसो सिगां हादरनि गाहाइ मन्थ्रिआ भिडिअ’ कनफारेन्सनि हेफाजाबजों हादरनि माखासे जिल्लानि जिल्ला खुंगिरिफोरजों दानि थासारि आरो लानो गोनां सांग्रांथिनि सायाव थोंजों सावरायज्लायदों।हादरनि गामिओनसोलनि सुबुंफोरनि सावस्रिनि सायाव गोदानै बुंनांगौनि जेबो गोनांथि गैया। मानोना ओरैनो जाख्रुबनाय लोमजानाय- साजानायावनो गामिनि रायजो-राजाफोरा नोगोर-सोहोरनि देहा फाहामसालिसिम थांनो नांगौ। जाब्रबथाय आरो हरखाब जानाय गिलु-बालु बेरामाव नाख्रेबजानायफोरखौ गुदि फाहामथाय होनायनि राहाया गामि ओनसोलफोराव गैया। दा कभिडनि गाग्लोब जानाय सुबुंफोरखौ माबार गोनांथार फाहामथाय होनायनि थाखाय अक्सिजेन गेसनि गोनांथि जानो हागौ ! बिदि गोनांथि जानायाव मोनाब्ला गामि ओनसोलनि सुबुंफोरा मा जाथावगौ, बेखौ हमनो हाखायो। दा हादरनि गेजेरावनो केरेला आरो तामिलनाडु हादरसा बादि गंनैसो हादरसा गामि ओनसोलनि देहा फाहामथाया गुबुन हादरसानिख्रुइ गोजौयाव दंब्लाबो बेफोर हादरसायावबो ओनसोलारि जेंना थानाय नुयो। नाथाय दा कभिडनि नैथि दोहौनि बेलायाव थासारि आरो आबहावाया सोलायनो हमबाय। माखासे दोहोरोमारि जथुम, गोबां हादरसायाव ओनसोलारि आरो हादरसायारि बिसायख’थिनि समाव जानाय सुबुं थुबुरफोरा गामि ओनसोलावबो गोबां सनदेर जानाय सुबुंफोरखौ लांदोंमोन। बिनि अनगायैबो कभिडनि नैथि सनदेरनाय जिउसाया सिगांनिख्रुइ थाब सनदेरग्रा फोलेरनि। बिनिखायनो फैगोन माखासे हाफ्थाफोराव गामि ओनसोलाव कभिडनि सनदेरनायखौ होबथानो हानायनि सायावसो कभिडनि हेंथायै जुजिनायनि फिथाया गोबां सोनारगोन। बिनिखायनो सोरखारा फोसावनाय एसअ’पियाव होनाय बिथोनानो गामि ओनसोलाव सनदेरनायखौ सिनायनो हानाय आरो सनदेह बेरामिफोरखौ आलादायै लाखिनायखौ गोख्रै खालामब्लानो गामि ओनसोलाव कभिडनि सनदेरनायखौ होबथानो हागोन होननानै साननो हायो।